b'\n_START_ARTICLE_\nKralji\xc4\x8dna Haris\n_START_PARAGRAPH_\nKralji\xc4\x8dna Haris je drama, ki jo je napisal Anton Leskovec. Iz\xc5\xa1la je leta 1927 v reviji Dom in svet.\n_START_SECTION_\n1. dejanje\n_START_PARAGRAPH_\nJo\xc5\xa1t je nadarjen kemik, zdaj si obeta, da bo postal ravnatelj tovarne in se razmahnil, nih\xc4\x8de ve\xc4\x8d ga ne bo omejeval - njegov cilj je, da bi postal vplivnej\xc5\xa1i in mo\xc4\x8dnej\xc5\xa1i od bogatega Kneza, prodrl celo na grad, kjer kraljuje lepa Sabina, ki se je vsi bojijo! K njej je zahajal Knez, nato pa nenadoma prenehal, mesto je zdaj prosto \xe2\x80\xa6 V opoju uspeha Jost brezobzirno odslovi Zofijo, ki ji je naredil otroka, hudo pa razo\xc4\x8dara tudi Heleno, ki se je povsem zana\xc5\xa1ala nanj. V Heleno se zaljubi Knez, preskrbi ji slu\xc5\xbebo, ko dekle ostane brez dela.\n_START_SECTION_\n2. dejanje\n_START_PARAGRAPH_\nJo\xc5\xa1t Sabino zasnubi, njuna zveza naj bo zavezni\xc5\xa1tvo zoper Kneza, ona se bo biv\xc5\xa1emu obo\xc5\xbeevalcu ma\xc5\xa1\xc4\x8devala za poni\xc5\xbeanje, on pa bo z njenim denarjem in polo\xc5\xbeajem postal mo\xc4\x8dnej\xc5\xa1i od Kneza. Sabina Jo\xc5\xa1ta zani\xc4\x8duje, z divjo ljubeznijo demoni\xc4\x8dne kralji\xc4\x8dne Haris ljubi Kneza, vendar izrabi Jo\xc5\xa1tovo strast in mu izmami stekleni\xc4\x8dko smrtonosnega strupa, ki ga je izumil. - Sabinina mati je kot glavna delni\xc4\x8darka dru\xc5\xbebe svoj del razprodala, s tem resno ogrozila dru\xc5\xbebo in Knezovo imetje, hote\xc4\x8d Kneza prisiliti, da bi\xc2\xa0\xc2\xbbzdru\xc5\xbeil grad in (svojo) vilo\xc2\xab. Sabina ho\xc4\x8de Kneza zapeljati z razko\xc5\xa1nim plesom kralji\xc4\x8dne Haris, vendar zaman.\n_START_SECTION_\n3. dejanje\n_START_PARAGRAPH_\nDru\xc5\xbeba je bankrotirala, grad ima vse niti v rokah in Jo\xc5\xa1t se podviza, da bi si zagotovil Sabino. Ta posku\xc5\xa1a \xc5\xa1e zadnje, da bi pridobila Kneza, ki je odstopil s polo\xc5\xbeaja in mu je od vsega premo\xc5\xbeenja ostala samo \xc5\xa1e vila. Sabina ho\xc4\x8de vilo kupiti, da bi vsaj tako izpolnila materino zadnjo \xc5\xbeeljo, a Knez vilo podari Heleni in razkrije, kar \xc5\xbee dolgo stra\xc5\xa1i v ozadju: Sabina ne more veljavno poslovati, ker je psihi\xc4\x8dno bolna. Vsi se zgrozijo, Sabina pa razposajeno napolni kozarce in skrivaj strese vanje strup. Polajnar to opazi, prepre\xc4\x8di zlo\xc4\x8din in nesre\xc4\x8dnico odpelje, saj jo \xc5\xbee dolgo ljubi. Knez in Helena Sabini odpustita in odideta, ostane le obupani Jo\xc5\xa1t, ki so se mu vse sanje razsule v ni\xc4\x8d. Ponj pride mati: Zofija je pri porodu umrla, iz ljubezni mu je odpustila vse, zdaj morata na njen grob \xe2\x80\xa6'